
R A P O R T     S U P L I M E N T A R    COMUN  
asupra proiectului de Lege pentru modificarea şi completarea
 Legii nr.46/2008 – Codul silvic 
În conformitate cu prevederile art.70 din Regulamentul Camerei Deputaţilor, republicat, Plenul Camerei Deputaţilor a hotărât, în şedinţa din 12 martie 2013, retrimiterea proiectului de Lege pentru modificarea şi completarea Legii nr.46/2008 – Codul silvic, Comisiei pentru mediu şi echilibru ecologic şi Comisiei pentru agricultură, silvicultură, industrie alimentară şi servicii specifice cu adresa nr. PLx.573/2011 din 12 martie 2013, în vederea reexaminării şi depunerii unui nou raport.

     Conform dispoziţiilor art.75 din Constituţia României, republicată şi ale art. 92 alin.(9) din Regulamentul Camerei Deputaţilor, republicat, Camera Deputaţilor este Cameră decizională. 
      La întocmirea prezentului raport suplimentar, Comisiile au avut în vedere avizul favorabil al Consiliului Legislativ nr. 476/26.04.2011.
Senatul a adoptat proiectul de Lege în şedinţa din 24 octombrie 2011. 
       Proiectul de Lege are ca obiect de reglementare modificarea şii completarea Legii nr.46/2008 – Codul silvic, cu modificările şi completările ulterioare, urmărindu-se , în principal, ca prin noile reglementări să se asigure

conservarea şi gestionarea durabilă a pădurilor şi a vegetaţiei forestiere.

   
În conformitate cu prevederile art.61 şi art.63 din Regulamentul Camereii Deputaţilor, republicat, Comisia pentru mediu şi echilibru ecologic a examinat proiectul de lege sus menţionat, în şedinţa din 2 aprilie 2014, iar Comisia pentru agricultură, silvicultură, industrie alimentară şi servicii specifice în şedinţa din 05.05.2014.
Din numărul total de 21 membri ai Comisiei pentru mediu şi echilibru ecologic au participat la dezbateri 20 deputaţi.
Din numărul total de 38 membri ai Comisiei pentru agricultură, silvicultură, industrie alimentară şi servicii specifice au participat la dezbateri 36 deputaţi.


La dezbateri a participat, în calitate de invitat, conform prevederilor art.54 şi 55 din Regulamentul Camerei Deputaţilor, republicat, domnul Cătălin Diaconescu – secretar de stat din cadrul Ministerul Mediului şi Schimbărilor Climatice. 


Cu ocazia dezbaterilor, membrii celor două comisii au analizat punctul de vedere al Guvernului, avizul Consiliului Legislativ, precum şi raportul depus iniţial (nr.24/387/30.10.2012, respectiv nr.26/455/30.10.2012). 
S-a constat că există în procedură parlamentară proiectul de Lege pentru modificarea şi completarea Legii nr.46/2008-Codul silvic (PLx. 580/2013), proiect care aduce modificări referitoare la administrarea pădurilor, cu soluţii concrete pentru micii proprietari în vederea exploatării şi valorificării judicioase a resursei forestiere. Având în vedere ca proiectul de Lege supus dezbaterilor are acelaşi obiect de reglementare cu PLx. 580/2013, membrii celor două comisii au propus ca modificările şi completările suplimentare prevăzute de acesta să fie introduse ca amendamente la proiectul de Lege pentru modificarea şi completarea Legii nr.46/2008-Codul silvic (PLx. 580/2013).
 În urma examinării proiectului de Lege membrii celor două comisii au hotărât, în şedinţe separate, cu majoritate de voturi ( 1 abţinere), respingerea proiectului de lege pentru modificarea şi completarea Legiii nr.46/2008 – Codul silvic.

Prin conţinutul său normativ, proiectul de lege pentru modificarea şii completarea Legii nr.46/2008 – Codul silvic se încadrează în categoria legilor organice.
	PREŞEDINTE,
CARMEN MOLDOVAN

	VICEPREŞEDINTE,
dr. LIVIU HARBUZ



	SECRETAR,
VASILE-DANIEL SUCIU
	SECRETAR,

COSTEL ŞOPTICĂ
        


	Întocmit,
Consilier Andreea Neacşu

	Întocmit,
Consilier dr. Gabriela Amalia Ciurea           



PAGE  
3

